For tredje gang siden august er en bank i Brønderslev blevet udsat for røveri. Mandag er det gået ud over Jyske Bank i Bredgade hvor en mand med en pistollignende genstand truede sig til et endnu ukendt udbytte. Det skriver Nordjyllands Politi i en pressemeddelelse. Røveriet fandt sted mandag klokken 12.28 og røveren flygtede til fods. Han beskrives som 25-30 år, 165-170 centimeter høj og spinkel af bygning. Han talte gebrokkent dansk og var iført en sort trøje med hætte, sorte joggingbukser med en hvis stribe, sorte kondisko med hvide stafferinger på sålen og en hvid støvmaske for ansigtet. Nordjyllands Politi hører gerne fra vidner til røveriet på telefon 114. Røveriet er det andet røveri mod en bank i Brønderslev på en uge og det tredje røveri i Brønderslev siden august.
Mandag er Jyske Bank i Brønderslev blevet udsat for røveri.